Itävallasta kotoisin oleva pariskunta koki elämänsä järkytyksen Kuusamossa, kun kävi ilmi, että karhu oli hyökännyt mökin pihassa olleen auton päälle ja muokannut sen uuteen uskoon.

Satoja kiloja painava karhu voi saada aikaan pahaa jälkeä. LUKIJAN KUVA

Viime viikonloppuna itävaltalainen pariskunta oli vuokrannut auton FiRENT-autovuokraamosta Oulusta, jossa Jani Tuulaniemi toimii yrittäjänä. Keski-ikäinen pari oli suunnannut vuokra-Kialla Kuusamon erämökkien rauhaan.

Maanantaiaamuna itävaltalaisia kuitenkin odotti mökin pihalla aikamoinen järkytys, josta oli pohjoisen rauha kaukana.

–Auto oli myllätty aivan uuteen uskoon. Auton pinnalta löytyi karhun karvoja, käpälänjälkiä ja kynnenpalasia. Keula näytti siltä, että karhu oli kirjaimellisesti kiikkunut sen päällä, Tuulaniemi kertoo Iltalehdelle.

Karhun karvat ja kynnet kerättiin visusti talteen vakuutusyhtiön korvausta varten.

Autoon oli jäänyt kiinni muutamia karhun kynsiä. LUKIJAN KUVA

Uskomaton tapaus

Tuulaniemi ei ole kuuden vuoden autovuokraamouransa aikana koskaan törmännyt vastaavaan.

–Joskus on toki hirvikolareita ja vastaavia ollut, mutta ei mitään tällaista. Kun sain itävaltalaispariskunnalta sähköpostin otsikolla ”bear attack to our car” (karhun hyökkäys autollemme), ajattelin sen ensin olevan jotakin spämmiä, sen verran uskomattomalta tapaus kuulosti.

Kuvat nähtyään miehen oli kuitenkin pakko uskoa, että näin oli tosiaan käynyt. Vuokra-autoon tai sen ulkopuolelle oli todennäköisesti jätetty jotakin ruokaa, joka oli houkutellut karhun paikalle.

Tuulaniemen mukaan alkujärkytyksestä toipunut pari voi nyt hyvin ja aikoo palauttaa noin vuoden ikäisen, hyökkäyksessä kärsineen Kian takaisin Ouluun vasta lauantaina. Ilmeisesti karhuretki ei siis pelotellut urheaa pariskuntaa pois Kuusamon maisemista.

Asiantuntija Matti Nieminen neuvoo, että jos kohtaa karhun, kannatta lähteä pakittamaan rauhallisesti ja välttää katsomasta eläintä silmiin. LUKIJAN KUVA

Syynä mustikkasato?

Suomen luonnonsuojeluliiton viestintäpäällikkö Matti Nieminen sanoo, että karhu hyökkää Suomessa yltiöharvoin ihmisten tai autojen kimppuun.

–Yhdysvalloissahan tällainen tilanne ei ole tavaton. Siellä kansallispuistojen lähellä karhut ovat oppineet, että autoissa on yleensä ruokaa ja saattavat hyökätä niiden kimppuun.

Nieminen muistuttaa, että Suomessa karhu on hyvin rauhanomainen eläin, joka pyrkii karttamaan ihmisiä ja hyökkää vain, jos tuntee itsensä tai pentunsa uhatuksi. Tyypillinen vaaratilanne on sellainen, että marjanpoimija joutuu emon ja pentujen väliin.

Karhun kynnet olivat menneet metallipellistä läpi. LUKIJAN KUVA

–Karhu näkee todennäköisesti ihmisen paljon useammin kuin ihminen karhun ja väistää. Toki joskus käy niin, että joku tietty yksilö alkaa käyttäytyä oudosti ja lajilleen epätyypillisesti, Nieminen arvelee.

Yksi seikka, joka on Niemisen mukaan saattanut selittää karhun kummallisen käytöksen, on tämän kesän heikko mustikkasato. Mustikka on karhulle erittäin tärkeä ravintokasvi, ja nälissään karhu on saattanut lähteä etsimään ruokaa ihmisten lähettyviltä. Iltalehti kertoi heinäkuussa, että tämän kesän mustikkasato on jäämässä heikoksi suuressa osassa maata. Asiaa voivat selittää viime kesän ankara kuivuus ja helteet.

Jopa 300 kiloa painava karhu saa helposti tuhoa aikaiseksi, vaikkei olisikaan raivoissaan, vaan ainoastaan ruoanhakureissulla.

–Kuusamon suunnalla mustikkaa ei välttämättä ole ollut riittävästi.